b'\n_START_ARTICLE_\nBahia (1909)\n_START_SECTION_\nPalvelus\n_START_PARAGRAPH_\nAlus palveli ensimm\xc3\xa4isess\xc3\xa4 maailmansodassa 1917\xe2\x80\x931918 osana Brasilian laivasto-osastoa Afrikan luoteisrannikolla, mist\xc3\xa4 se siirtyi hieman ennen sodan p\xc3\xa4\xc3\xa4ttymist\xc3\xa4 V\xc3\xa4limerelle. Thornycroftin telakan tukemana Companhia Nacional de Navega\xc3\xa7\xc3\xa3o Costeira Rio de Janeirosta modernisoi aluksen 1925\xe2\x80\x931926. Alukselle asennettiin uudet Brown Curtisin turbiinit ja \xc3\xb6ljyk\xc3\xa4ytt\xc3\xb6iset Thornycroftin kattilat korvasivat aiemmat hiilikattilat. Aluksen savuhormeja pidennettiin, ja niiden lukum\xc3\xa4\xc3\xa4r\xc3\xa4 kasvoi kahdesta kolmeen. Alukselle asennettiin tulenjohtokone ja osa kolminaulaisista tykeist\xc3\xa4 korvattiin nelj\xc3\xa4ll\xc3\xa4 kolmituumaisella ilmatorjuntatykill\xc3\xa4. Lis\xc3\xa4ksi torpedoputkien lukum\xc3\xa4\xc3\xa4r\xc3\xa4 tuplattiin ja ne muutettiin 21-tuumaisiksi._NEWLINE_Brasilian liitytty\xc3\xa4 toiseen maailmansotaan alus aloitti sukellusveneidentorjunnan ja saarronmurtajien etsinn\xc3\xa4n sek\xc3\xa4 saattueteht\xc3\xa4v\xc3\xa4t. Kes\xc3\xa4ll\xc3\xa4 1944 se siirrettiin Italiaan, miss\xc3\xa4 alus palveli l\xc3\xa4hinn\xc3\xa4 koillisessa laivasto-osastossa. Alus suojasi sodan kuluessa kaikkiaan 64 saattuetta Recifen ja Rion v\xc3\xa4lill\xc3\xa4 ja osallistui yhteentoista muuhun operaatioon, joihin kuului Dakarin ja Natalin v\xc3\xa4lisen reitin valvonta. Alukselle tehdyist\xc3\xa4 sodan aikana tehdyist\xc3\xa4 muutoksista ei ole tarkkoja tietoja, mutta sille asennettiin ainakin kaikuluotain ja kaksi syvyyspommien heitint\xc3\xa4 ja 300 syvyyspommia sek\xc3\xa4 mahdollisesti ilmatorjuntaa t\xc3\xa4ydennettiin 20 millimetrin tykeill\xc3\xa4._NEWLINE_Alus osallistui 1945 meripelastusteht\xc3\xa4viss\xc3\xa4 lenn\xc3\xa4tett\xc3\xa4ess\xc3\xa4 amerikkalaisjoukkoja Eurooppaan. T\xc3\xa4llaisen teht\xc3\xa4v\xc3\xa4n aikana alus tuhoutui r\xc3\xa4j\xc3\xa4hdyksess\xc3\xa4 4. hein\xc3\xa4kuuta.'